བསླབ་པ་བསྲུང་བ་

བསླབ་པ་བསྲུང་བ་ཞེས་པ་ནི་ཐེག་པ་ཆེན་པོའི་སྤྱོད་འཇུག་གི་ལམ་སྲོལ་ནང་གི་གཙོ་བོའི་སྒྲུབ་པ་གཅིག་ཡིན་པས། བྱང་ཆུབ་སེམས་དཔས་སེམས་བསྐྱེད་དང་སྡོམ་པ་བཟུང་བའི་རྗེས་སུ་ཚུལ་ཁྲིམས་ཀྱི་ཕ་རོལ་ཏུ་ཕྱིན་པའི་སྒོ་ནས་སེམས་དྲན་ཤེས་ཀྱིས་ཉོན་མོངས་པ་ལས་བསྲུང་ཞིང། གནང་བ་རྣམས་སྒྲུབ་པ་དང་བཀག་པ་རྣམས་སྤང་བའི་སྤྱོད་པ་ལ་གོ།
 ནང་དོན། 
མདོར་བསྟན་པ། བསླབ་པ་བསྲུང་བའི་གཙོ་བོ་ནི་སེམས་བསྲུང་བ་ཡིན་ཏེ། "བསླབ་པ་ཞེས་བྱ་བ་ལ་སོགས་པ་ལ་བསླབ་པ་ནི་བླང་བར་བྱ་སྟེ། སྡོམ་པ་བཟུང་བས་གནང་བ་རྣམས་ལ་བྱ་བ་དང། བཀག་པ་རྣམས་ལ་མི་བྱེད་པར་བསླབ་པའོ། །དེ་བསྲུང་བར་བྱ་སྟེ། ཡོངས་སུ་བསྐྱང་བར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་གསལ་བཤད་གནང་ཡོད།

སེམས་བསྲུང་བའི་གལ་ཆེ་བ། "བྱང་ཆུབ་སེམས་དཔའ་རྣམས་ཀྱིས་གང་ལ་བསླབ་པར་བྱ་བའི་བསླབ་བྱ་ཕ་རོལ་ཏུ་ཕྱིན་པ་དྲུག་སོགས་མི་མཐུན་ཕྱོགས་ཀྱིས་མ་ཉམས་པར་ཡོངས་སུ་དག་པར་བསྲུང་བར་འདོད་པའི་སྐྱེ་བོ་ཡིས་དེ་སྲུང་བྱེད་ཀྱི་་ཐབས་ལ་བརྟེན་ནས་རབ་ཏུ་བསྒྲིམས་ནས་སེམས་ཕྱིན་ཅི་ལོག་གི་ཡུལ་ལ་བྱུང་རྒྱལ་དུ་གཡོ་ཞིང་གཡེང་བ་འདི་ཉིད་རྩེ་གཅིག་ཏུ་བསྲུང་བ་ལ་འབད་པར་བྱ་སྟེ། གློག་དང་རྒྱ་མཚོའི་རླབས་སོགས་ལྟར་མི་བརྟན་ཞིང་གཡོ་བའི་སེམས་འདི་ལེགས་པར་བསྲུང་བར་མ་བྱས་ཤིང་དབང་དུ་མ་གྱུར་ན་ཉེས་སྤྱོད་ལ་འཇུག་པས་ཚེ་འདིར་བསླབ་པ་བསྲུང་བར་ཡོང་ཡེ་སྟེ་རྣམ་པ་ཀུན་ཏུ་མི་ནུས་པའི་ཕྱིར་རོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་བཞིན། མི་བརྟན་པའི་སེམས་བསྲུང་བར་མ་བྱས་ན་བསླབ་པ་བསྲུང་བར་མི་ནུས་པར་གསལ་པོར་བསྟན་ཡོད།

སེམས་ལ་རག་ལས་པ། འགྲེལ་ཆེན་ལས། "བསླབ་པ་སྲུང་བར་འདོད་པ་ཡིས། །རབ་ཏུ་བསྒྲིམས་ནས་སེམས་སྲུང་སྟེ། །སེམས་འདི་སྲུང་བར་མ་བྱས་ན། །བསླབ་པ་སྲུང་བར་ཡོང་མི་ནུས། །"ཞེས་པ་ལྟར། བསླབ་པ་བསྲུང་བའི་གཞི་རྩ་སེམས་བསྲུང་བ་ལ་ཡོད་པ་གསལ་པོར་བསྟན་ཡོད།

 དྲན་ཤེས་ཀྱི་ངོ་བོ། 
དྲན་པའི་ངོ་བོ། "དྲན་པའི་ངོ་བོ་ནི། བླང་དོར་གྱི་གནས་མི་བརྗེད་པ་དང། ཤེས་བཞིན་གྱི་ངོ་བོ་ནི་རང་མང་པོའི་ནང་ངམ་གཅིག་པུར་འདུག་ཀྱང་རུང་སྟེ་རྣམ་པ་ཐམས་ཅད་དུ་རང་གི་སྒོ་གསུམ་གྱི་སྤྱོད་པར་ཡང་ཡང་བརྟགས་ཏེ་བླང་དོར་ལ་ཤེས་བཞིན་དུ་འཇུག་པ་ཉིད་ཡིན།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཅེས་གསུངས་པ་ལྟར། དྲན་པ་ནི་བླང་དོར་གྱི་གནས་རྣམས་མི་བརྗེད་པ་ཡིན་ལ། ཤེས་བཞིན་ནི་སྒོ་གསུམ་གྱི་སྤྱོད་པ་རྣམས་ལ་ཡང་ཡང་བརྟགས་ཏེ་བླང་དོར་ལ་ཤེས་བཞིན་དུ་འཇུག་པ་ཡིན།

བླང་དོར་ཤེས་དགོས་པ། "ཐོག་མར་རང་གིས་ཡང་དག་པའི་བླ་མ་ལ་བརྟེན་ཏེ་ཐོས་པའི་སྒོ་ནས་བླང་དོར་གྱི་གནས་ལ་སྦྱངས་ནས་མཁས་པར་བྱས་ཏེ་བླང་དོར་རྣམས་ལེགས་པར་བྱ་ཤེས་པ་ཞིག་དགོས་ཀྱི་དེ་མི་ཤེས་ན་ཅི་ཞིག་མི་བརྗེད་ཅིང་བླང་དོར་བྱ་སྟེ། བསྲུང་བྱ་མི་ཤེས་བསྲུང་བར་རློམ་པར་མཚར། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཅེས་གསུངས་ཏེ། བླང་དོར་གྱི་གནས་མི་ཤེས་པར་བསླབ་པ་བསྲུང་བ་མི་ཐུབ་པར་གསལ་བཤད་གནང་ཡོད།

 ཚུལ་ཁྲིམས་ཀྱི་གོ་རིམ། 
ཕར་ཕྱིན་དྲུག་གི་གོ་རིམ། "བསླབ་བྱའི་རིགས་བསྡུ་ན་མདོ་སྡེ་རྒྱན་ལས་བཤད་པ་ལྟར་ཕར་ཕྱིན་དྲུག་ཏུ་འདུས་ཏེ། མངོན་མཐོ་ལ་ལྟོས་པ་དང། དོན་གཉིས་སྒྲུབ་པ་ལ་ལྟོས་པ་དང། གཞན་དོན་རྣམ་པ་ཐམས་ཅད་པ་རྫོགས་པར་བསྒྲུབ་པ་དང། ཐེག་པ་ཆེན་པོ་ཐམས་ཅད་སྡུད་པ་དང། ལམ་མམ་ཐབས་ཀྱི་རྣམ་པ་ཐམས་ཅད་པའི་དབང་དུ་མཛད་པ་དང། བསླབ་པ་གསུམ་ལ་ལྟོས་ནས་ཕར་ཕྱིན་དྲུག་ཏུ་གྲངས་ངེས་པའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར། བསླབ་པ་རྣམས་ཕར་ཕྱིན་དྲུག་གི་ནང་དུ་ཚང་བར་འདུས་པ་ཡིན།

ཚུལ་ཁྲིམས་ཀྱི་དབྱེ་བ། "ཚུལ་ཁྲིམས་ལ་སྡོམ་པའི་ཚུལ་ཁྲིམས་དང་དགེ་བའི་ཆོས་སྡུད་པ་དང་སེམས་ཅན་དོན་བྱེད་ཀྱི་ཚུལ་ཁྲིམས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་ཏེ། ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་ལ་རྣམ་པ་གསུམ་དུ་དབྱེ་བ་ཡོད་པ་བསྟན་ཡོད།
 སེམས་བསྲུང་བའི་ཚུལ། 
སེམས་ཀྱི་གལ་ཆེ་བ། "བསླབ་པ་མ་ཉམས་པར་སྲུང་བར་འདོད་པ་ཡིས་རབ་ཏུ་བསྒྲིམས་ཏེ་སེམས་ཕྱིན་ཅི་ལོག་གི་ཡུལ་ལ་གཡོ་བ་བསྲུང་བར་བྱ་སྟེ། སེམས་འདི་བསྲུང་བར་མ་བྱས་ན་བསླབ་པ་བསྲུང་བར་ཡོང་མི་ནུས་པའི་ཕྱིར་རོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གསུངས་པ་ལྟར། ཕྱིན་ཅི་ལོག་གི་ཡུལ་ལ་གཡོ་བའི་སེམས་བསྲུང་བ་ཉིད་བསླབ་པ་བསྲུང་བའི་གཞི་རྩ་ཡིན།

དྲན་ཤེས་ཀྱི་གལ་ཆེ་བ། "བསླབ་པ་རིན་པོ་ཆེ་རྣམ་པ་གསུམ་ཡང་དག་པར་བསྲུང་བར་འདོད་པ་ཡིས། སེམས་རྣམ་གཡེང་གི་དབང་དུ་མི་གཏོང་བར་དྲན་པ་དང་ཤེས་བཞིན་གྱིས་རབ་ཏུ་བསྒྲིམས་ནས་རང་གི་སེམས་འདི་རྩེ་གཅིག་ཏུ་ཕྱིན་ཅི་ལོག་ལས་བསྲུང་བར་ལ་འབད་པར་བྱ་སྟེ། རང་གི་སེམས་འདི་དྲན་ཤེས་ཀྱིས་ཉོན་མོངས་པ་ལས་བསྲུང་བར་མ་བྱས་ན་བསླབ་པ་མི་ཉམས་པར་བསྲུང་བསམ་ཡང་བསྲུང་བར་ཡོང་ཡེ་མི་ནུས་པའི་ཕྱིར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་ཏེ། དྲན་ཤེས་ཀྱིས་སེམས་མ་བསྲུང་ན་བསླབ་པ་བསྲུང་བ་ནམ་ཡང་མི་ཐུབ་པར་གསལ་བཤད་གནང་ཡོད།
 བསྡུས་དོན། 
བསླབ་པ་བསྲུང་བ་ཞེས་པ་ནི་བྱང་ཆུབ་སེམས་དཔས་སེམས་བསྐྱེད་དང་སྡོམ་པ་བཟུང་བའི་རྗེས་སུ། ཚུལ་ཁྲིམས་ཀྱི་ཕ་རོལ་ཏུ་ཕྱིན་པའི་ལམ་ནས་གནང་བ་རྣམས་སྒྲུབ་པ་དང་བཀག་པ་རྣམས་སྤང་བའི་སྤྱོད་པ་ལ་གོ། དེའི་གཞི་རྩ་ནི་སེམས་བསྲུང་བ་ཡིན་ཏེ། སེམས་དྲན་ཤེས་ཀྱིས་ཉོན་མོངས་པ་ལས་མ་བསྲུང་ན་བསླབ་པ་བསྲུང་བ་གང་ཡང་ཐུབ་པ་མེད། དེས་ན་ཐོག་མར་བླ་མ་དམ་པ་ལ་བརྟེན་ནས་བླང་དོར་གྱི་གནས་རྣམས་ལེགས་པར་ཤེས་ནས། དྲན་པས་མི་བརྗེད་པ་དང་ཤེས་བཞིན་གྱིས་ཡང་ཡང་བརྟགས་ཏེ། སེམས་ཕྱིན་ཅི་ལོག་གི་ཡུལ་ལ་གཡོ་བ་ལས་བསྲུང་ནས་ཕར་ཕྱིན་དྲུག་གི་སྤྱོད་པ་ལ་སློབ་པ་འདི་ཡིན་ནོ། །
 ལུང་ཁུངས།